Påsken har været en meget tør oplevelse for de fleste. Men for 620 blev den afsluttet med noget, der var alt andet end tørt. For første gang nogensinde blev der i dag afholdt Thy Mud Race i Skuym, hvor deltagerne skulle igennem udfordringer, der bød på mudder, vandhuller og sumpede områder. En af dem, der tog udfordringen op, var Karsten Vang Hell Ewald. Han kæmpede sig igennem distancen på fire kilometer. - Jeg var træt på de sidste kilometer. De sidste fire var hårde. Men det var okay. Det lægger helt klart op til en gentagelse, sagde han efter løbet. Karsten Vang Hell Ewald var ikke den eneste, der synes, første afholdelse af Thy Mud Race var en succes. Rutineret løbsarrangør For arrangøren Flemming Søvndal Nielsen, der har Landbjerggård Lejrskole, hvor løbet blev afviklet, var en tilfreds mand efterfølgende. - Det er jo vildt. Det er helt vildt med så mange folk. Det har summet hele dagen og bare kørt. Det er lykkes, siger han. At Thy Mud Race blev en succes i første forsøg er ikke helt tilfældigt. Det er nemlig ikke første gang, at han har stået bag et arrangement af den kaliber. Og når han nu havde muligheden for at arrangere det på sin egen grund, så skulle det prøves. - Jeg arrangerer trailløb og maratonløb, og så har jeg den her fantastiske lejrskole, Landbjerggård Lejrskole, med en stor naturgrund, så jeg kunne faktisk holde det selv med sø, skrænt og det hele – naturligt. Og så gav det ligesom sig selv, når jeg laver løb i forvejen, at det skulle prøves det her, siger Flemming Søvndal Nielsen. Efter det hårde løb var der både mad og mulighed for et bad til de deltagende.

Opsummering:
Thy Mud Race blev for første gang nogensinde afholdt i dag, og det var en succes for både deltagere og arrangøren.